CELEX: 62010CN0080
Language: el
Date: 2010-02-11 00:00:00
Title: Υπόθεση C-80/10: Προσφυγή της 11ης Φεβρουαρίου 2010 — Ευρωπαϊκή Επιτροπή κατά Ελληνικής Δημοκρατίας

17.4.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 100/28
            
         Προσφυγή της 11ης Φεβρουαρίου 2010 — Ευρωπαϊκή Επιτροπή κατά Ελληνικής Δημοκρατίας
   (Υπόθεση C-80/10)
   2010/C 100/43
   Γλώσσα διαδικασίας: η ελληνική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπρόσωποι: F. Jimeno Fernández καιΑ. Μαρκουλή)
   
      Καθής: Ελληνική Δημοκρατία
   
      Αιτήματα
   
   
               —
            
            
               να διαπιστωθεί από το Δικαστήριο ότι η Υπουργική απόφαση 552 της 25ης Αυγούστου 2004 της Ελληνικής Δημοκρατίας όπως αυτή έχει τροποποιηθεί μέχρι και την 8η Σεπτεμβρίου 2008 και συγκεκριμένα το άρθρο 4 παράγραφοι 2, 4, 5, 7, το άρθρο 5 παράγραφοι 4, 5, 6, 7 και το άρθρο 6 παράγραφος 2 αυτής, παραβιάζουν τις διατάξεις του άρθρου 3 παράγραφοι 1 και 6, του άρθρου 15 παράγραφος 1, του άρθρου 16 παράγραφοι 1 και 2, και του άρθρου 18 του Κανονισμού (ΕΚ) αριθ. 882/2004.
            
         
               —
            
            
               να καταδικάσει την Ελληνική Δημοκρατία στα δικαστικά έξοδα.
            
         
      Ισχυρισμοί και κύρια επιχειρήματα
   
   Η Επιτροπή θεωρεί ότι η εν λόγω Υπουργική απόφαση σχετικά με τους επίσημους ελέγχους σε δημητριακά κατά την εισαγωγή τους από τρίτες χώρες απόφαση δεν συμβιβάζεται με συγκεκριμένες διατάξεις του Κανονισμού (ΕΚ) αριθ. 882/2004.
   Ειδικότερα, η Ελληνική Υπουργική απόφαση καθορίζει γενικούς κανόνες για τη συχνότητα των φυσικών ελέγχων φορτίων ζωοτροφών και τροφίμων μη ζωικής προέλευσης από τρίτες χώρες, οι οποίοι δεν επιτρέπουν το βαθμό ευελιξίας και διαφοροποίησης στους φυσικούς ελέγχους από την αρμόδια αρχή που είναι απαραίτητες για το σύστημα που προβλέπει το άρθρο 16 παράγραφοι 1 και 2 του Κανονισμού (ΕΚ) αριθ. 882/2004.
   Περαιτέρω, καθορίζει γενικούς κανόνες για την επίσημη κράτηση τέτοιων φορτίων, οι οποίοι προβλέπουν την επίσημη κράτηση φορτίων ακόμη και σε περιπτώσεις ελέγχων ρουτίνας. Η αδιάκριτη αυτή κράτηση φορτίων χωρίς να υπάρχει υπόνοια για μη συμμόρφωση ή αμφιβολία είναι αντίθετη με το άρθρο 18 του Κανονισμού (ΕΚ) αριθ.882/2004. Επιπλέον, η Υπουργική απόφαση επιτρέπει την ελευθέρωση όλων των φορτίων μετά από επτά εργάσιμες μέρες, ακόμα και σε περιπτώσεις υπόνοιας για μη συμμόρφωση ή αμφιβολία επίσης κατά παράβαση του άρθρου 18 του εν λόγω Κανονισμού.
   Η Υπουργική απόφαση προβλέπει ιδιαίτερους κανόνες για τους ελέγχους των φορτίων από τρίτες χώρες για την ύπαρξη μη εγκεκριμένων γενετικώς τροποποιημένων οργανισμών. Οι έλεγχοι αυτοί πρέπει να διεξάγονται με συχνότητα 50 % για φορτία σίτου και 100 % για φορτία αραβόσιτου. Η Επιτροπή θεωρεί ότι τα συγκεκριμένα ποσοστά είναι εξαιρετικά υψηλά και δεν συμβιβάζονται με το σύστημα που θεσπίζει ο Κανονισμός (ΕΚ) αριθ. 882/2004, ιδίως το άρθρο 16 παράγραφοι 1 και 2 αυτού, προκύπτουν δε από την έλλειψη σωστής εκτίμησης κινδύνου και διαφοροποίησης.
   Στην ίδια απόφαση καθορίζεται ότι οι έλεγχοι για φορτία αραβόσιτου από την Βουλγαρία και Ρουμανία για την ύπαρξη μη εγκεκριμένων γενετικώς τροποποιημένων οργανισμών διεξάγονται με συχνότητα 100 %. Η Επιτροπή θεωρεί ότι έλεγχοι σε τέτοια συχνότητα είναι αντίθετοι με τις διατάξεις του Κανονισμού (ΕΚ) αριθ.882/2004, που προβλέπουν ότι οι έλεγχοι σε φορτία που προέρχονται από άλλα Κράτη Μέλη πρέπει να βασίζονται στους κινδύνους και να είναι αμερόληπτοι και αναλογικοί..
   Η Ελληνική Δημοκρατία δεν έχει προβάλει επαρκείς εξηγήσεις και στοιχεία που να δικαιολογούν την θέσπιση των προαναφερθέντων διατάξεων της Υπουργικής απόφασης σχετικά με τους επίσημους ελέγχους σε δημητριακά κατά την εισαγωγή τους από τρίτες χώρες και άλλα Κράτη Μέλη της Ευρωπαϊκής Ένωσης.